สังคมข่าวหุ้น
*ดัชนีตลาดหุ้นไทยวานนี้ (19 ม.ค. 64) ปิดที่ระดับ 1,522.59 จุด เพิ่มขึ้น 12.46 จุด (0.82%) มีมูลค่าการซื้อขาย 87,641.02 ล้านบาท
19 ม.ค. 2564

ย่าหยา
*ดัชนีตลาดหุ้นไทยวานนี้ (19 ม.ค. 64) ปิดที่ระดับ 1,522.59 จุด เพิ่มขึ้น 12.46 จุด (0.82%) มีมูลค่าการซื้อขาย 87,641.02 ล้านบาท
*ภาวะตลาดหุ้นไทยวานนี้ (19 ม.ค. 64) เปิดตลาดเช้าก็เขียวสดใส รีบาวด์ตามต่างประเทศที่บวกกันถ้วนหน้า ขานรับตัวเลขเศรษฐกิจจีนดีขึ้น รวมถึงดอลลาร์กลับมาอ่อนค่าเล็กน้อย ขณะที่ตลาดบ้านเรายังได้หุ้น DELTA อาละวาดต่อ มีส่วนต่อการดันดัชนีพอสมควร ในช่วงปิดตลาดภาคเช้า และบ่าย วอลุ่มเทรดยังสนั่น 1,174 ล้านบาท แคชบาลานซ์ทำอะไรไม่ได้กับหุ้นตัวนี้
*บริษัท ราช กรุ๊ป จำกัด (มหาชน) หรือ RATCH แจ้งว่า บริษัทได้เข้าลงทุนในบริษัท บริการเชื้อเพลิงการบินกรุงเทพ จำกัด (มหาชน) หรือ BAFS หลังเป็นผู้ชนะประมูลซื้อหุ้น BAFS จำนวน 98.98 ล้านหุ้น หรือ 15.53% จากบริษัท การบินไทย จำกัด (มหาชน) หรือ THAI ในราคาเสนอซื้อหุ้นละ 27.40 บาท คิดเป็นจำนวนเงินทั้งสิ้น 2.71 พันล้านบาท พร้อมได้ลงนามในสัญญาซื้อขายหุ้นกับ THAI และได้มีการโอนหุ้นดังกล่าว ทั้งชำระค่าหุ้นให้กับ THAI ครบถ้วนแล้วเมื่อวานนี้ (19 ม.ค.)
*ส่วนหุ้น COMAN บริษัท โคแมนชี่ อินเตอร์เนชั่นแนล จำกัด (มหาชน) ก็ไม่น้อยหน้า ราคาชนซิลลิ่ง 29.91% หลัง “เฮียม๊อ อมฤทธิ์” ซื้อบิ๊กล็อต 24.63% จำนวนรวม 33 ล้านหุ้น ของหุ้นที่จำหน่ายได้แล้วทั้งหมดนั้นจากซีอีโอ “นายสมบูรณ์ ศุขีวิริยะ” ทั้งนี้ ภายหลังการขายหุ้นครั้งนี้ ส่งผลให้นายสมบูรณ์ คงเหลือการถือหุ้นใน COMAN จำนวน 5.82% จากเดิม 30.45% และนายอมฤทธิ์ เข้ามาถือหุ้นเป็นจำนวน 24.63% จากเดิมที่ไม่ได้ถือหุ้น
*ฟากหุ้น DEAM บริษัท เด็มโก้ จำกัด (มหาชน) แจ้งว่า ขณะนี้บริษัทมีงานในมือรอรับรู้รายได้ (Backlog) เพิ่มเป็น 3,520 ล้านบาท หลังจากที่ล่าสุดได้เข้าเซ็นสัญญางานจัดหาและติดตั้งอุปกรณ์ 115 เควี GIS Substation รวมถึงงานทดสอบระบบดังกล่าว ในโครงการ BCC2 Combined Cycle Power Plant นิคมอุตสาหกรรมมาบตาพุด จ.ระยอง จากบริษัท ไทยจูรอง เอ็นจิเนียริ่ง จำกัด คิดเป็นมูลค่างาน (ไม่รวมภาษีมูลค่าเพิ่ม) 120 ล้านบาท โดย Backlog ที่มีจะทยอยรับรู้รายได้ในช่วงปี 64-65
*หุ้นกลุ่มพลังงานทดแทน EP บริษัท อีสเทอร์น พาวเวอร์ กรุ๊ป จำกัด (มหาชน) มั่นใจ ภาพรวมการดำเนินธุรกิจในปีนี้ ย้ำ ยังมีทิศทางที่ดีขึ้นจากปีก่อน แม้จะต้องเผชิญกับสถานการณ์การแพร่ระบาดของโควิด-19 โดยบริษัทยังคงเดินหน้าก่อสร้างโครงการผลิตไฟฟ้าจากพลังงานลม (ECP) ประเทศเวียดนาม 4 โครงการ มูลค่าการลงทุนรวมประมาณ 223.10 ล้านดอลลาร์สหรัฐ หรือราว 7,040.92 ล้านบาท รวมทั้งยังหาโอกาสในการเข้าไปลงทุนในโครงการอื่น ๆ เพิ่มเติม เพื่อให้บรรลุเป้าหมายการเป็นผู้นำในการดำเนินธุรกิจผลิตไฟฟ้าพลังงานลมรายใหญ่ที่สุดในประเทศเวียดนามอีกด้วย
*ส่วน TRUE บริษัท ทรู คอร์ปอเรชั่น จำกัด (มหาชน) ล่าสุด เปิดขายหุ้นกู้ 4 ชุด ดอกเบี้ย 3.30-4.50% พร้อมเปิดจองระหว่างวันที่ 8-10 ก.พ. 64 ผ่านธนาคารผู้จัดการการจัดจำหน่ายหุ้นกู้ 4 แห่ง ได้แก่ ธนาคารกรุงเทพ จำกัด (มหาชน) ธนาคารกสิกรไทย จำกัด (มหาชน) ธนาคารไทยพาณิชย์ จำกัด (มหาชน) และธนาคาร ซีไอเอ็มบี ไทย จำกัด (มหาชน)
*ช่วงนี้บิตคอยน์กลับมาคึกคักอีกรอบ ขณะที่บริษัท บิทคับ ออนไลน์ จำกัด (Bitkub) ได้รับกระแสตอบรับดีจากนักลงทุนรุ่นใหม่ จนพบว่า Bitkub มีกรณีที่ไม่สามารถให้บริการลูกค้าได้ตามปกติ และมีการหยุดชะงักของระบบงานสำคัญ ล่าสุด บอร์ดก.ล.ต. มีมติให้ Bitkub แก้ไขระบบงานใน 5 วัน เพื่อคุ้มครองผู้ลงทุน ส่วนทาง Zipmex เว็ปเทรดคริปโทประกาศจำกัดผู้เข้าใช้งานหลังพบมือดีพยายามแฮ็กระบบซึ่งได้มีการโพสต์ข้อความผ่านเฟซบุ๊กว่า ขณะนี้ได้จำกัดการเข้าถึงแพลตฟอร์ม เพราะมีการพยายามเข้าระบบของผู้ไม่หวังดี เพื่อความปลอดภัยของผู้ใช้งาน
*แบงก์กรุงไทย KTB แจ้งเลื่อนปิดปรับปรุง Krungthai NEXT Application เพื่อยกระดับประสิทธิภาพการให้บริการ จากเดิมวันทื่ 20 ม.ค. 63 เป็น 21 ม.ค. 63 ช่วงเวลา 00.00-06.00 น. สำหรับบริการอื่น ๆ สามารถใช้งานได้ตามปกติ ส่วนวันอาทิตย์ 24 ม.ค. KTB จะเพิ่มประสิทธิภาพการให้บริการ พัฒนาและปรับปรุงระบบอิเล็กทรอนิกส์ ทำให้ไม่สามารถใช้บริการ Krungthai NEXT Application รวมทั้งบริการอื่น ๆ ในทุกระบบและช่องทางบริการ ระหว่างเวลา 00.00-05.00 น. สอบถามข้อมูลเพิ่มเติมได้ที่ Krungthai Contact Center หมายเลข  02 111 1111